Вахтала, ҡырҙа эштә йөрөгәндә, мәҫәлән: вахтала мин ҡышҡы осорҙа таң алдынан торғаста, тәһәрәтләнеп ситек һәм уның өҫтөнән итек кейеп алғас, юлда, транспорта иртәнге намаҙ ваҡыты еткәс, уны ултырған килеш уҡырға тура килде. Әгәрҙә тәһәрәт боҙолһа, уны яңыртыр өсөн литр ярым һауытҡа һыу ала торғайным һәм тәһәрәтләнгәндә уның фарызын ғына үтәп, бит-ҡулды сылатып, баштың маңлай түбәһенә һәм аяҡтағы итеккә мәсех ҡыла инем. 25-30 градус һыуыҡта һәм әсе елдә, ҡар өҫтөндә фарыз намаҙҙы ғына уҡыным. Истинжә ҡылыуҙы, әгәр кәрәге булһа, бының өсөн рөхсәт ителгән ҡағыҙ-мағыҙҙар алмаштыра. Бына шулай үҙенең йәшәй торған еренән 85-90 км йыраҡлыҡҡа киткән кеше юлсы булып һанала һәм килгән ерендә 15 көндән оҙаҡҡа ҡалһа, ул юлсы булып һаналмай һәм барлыҡ намаҙҙарҙы ҡыҫҡартмай уҡырға тейеш була. Беҙҙең осраҡта Сибайҙан, Баймаҡтан Магнит ҡалаһына көн һайын эшкә килеп-ҡайтып йөрөгән кеше юлсы хөкөмөндә.